सचिन का गहलोत पर तंज-156 सीटें जीतने वाले दो बार 50-20 सीटों पर सिमटने की जिम्मेदारी भी लें
Rajasthan Congress Internal Dispute - CM Ashok Gehlot's Camp MLAs Attack On Congress Leader Sachin Pilot. कांग्रेस में सचिन पायलट और अशोक गहलोत खेमों के बीच जुबानी जंग तेज हो गई है। सचिन पायलट के जयपुर में सभा करके तीन मुद्दों पर आंदोलन का अल्टीमेटम देने से कांग्रेस में खींचतान तेज हो गई है
जनसंघर्ष यात्रा के बाद सचिन पायलट ने सीएम अशोक गहलोत के खिलाफ खुलकर लड़ाई छेड़ने की घोषणा के बावजूद अभी पूरे सियासी पत्ते नहीं खोले हैं। तीन मांगों पर आंदोलन का अल्टीमेटम पायलट की गहलोत हटाओ मुहिम का हिस्सा माना जा रहा है। पायलट ने नई पार्टी बनाने या कांग्रेस में रहकर गहलोत के खिलाफ मुहिम चलाने पर सीधा जवाब देने की जगह कहा कि करप्शन और पेपरलीक के खिलाफ लड़ाई जारी रहेगी, न रुकेंगे, न झुकेंगे।
पांच दिन की जनसंघर्ष यात्रा के बाद दैनिक भास्कर को दिए इंटरव्यू में सचिन पायलट ने बीजेपी राज के करप्शन की जांच के गहलोत कैंप के दावों पर सवाल उठाते हुए कहा- कोर्ट से मामला रद्द होने का नाम लेकर वसुंधरा सरकार के करप्शन की जांच से बच नहीं सकते। ये बातें जनता के गले नहीं उतर रही हैं।
दो बार बुरी तरह हार की जिम्मेदारी भी लें गहलोत
पायलट ने गहलोत के 156 सीटें जीतकर घमंड नहीं करने वाले बयान पर पलटवार करते हुए कहा कि दो बार बुरी तरह हार की जिम्मेदारी तय होनी चाहिए। 156 सीट की जीत की बात करने वाले 50 और 20 सीटों पर लाकर छोड़ने की जिम्मेदारी भी लें।
पढ़िए- पूरा इंटरव्यू...
भास्कर : सचिन पायलट चुनावों में जनता के बीच किस भूमिका में जाएंगे? केवल टोंक विधायक के तौर पर या कोई पद लेकर, क्या माना जाए?
पायलट : मैं तो आज केवल पब्लिक की बात को लेकर चल रहा हूं। 5 दिन में चिलचिलाती गर्मी में लोगों के पैरों में छाले पड़ गए, लेकिन साथ चले। लोग जज्बाती तौर पर उम्मीद कर रहे हैं, कुछ कार्रवाई चाहते हैं। मुझे लगता है पहले पब्लिक से जुड़ा बहुत अ​हम मुद्दा है।
पद कोई मायने नहीं रखता, जनता की भावना का महत्व है। पता नहीं कौन क्या करेगा, यह समय बताएगा। मेरी संघर्ष यात्रा है। इसका मकसद साफ है कि युवाओं के साथ न्याय हो,करप्शन का खात्मा हो, एक स्वच्छ राजनीति का आगाज हो और इसमें हम सब आग्रह करेंगे सरकार से प्रभावी कार्रवाई करे।
भास्कर : आपको सियासी न्याय(सीएम या प्रदेशाध्यक्ष पद) कब मिलेगा?
पायलट : सियासत में समय आता रहता है, जाता रहता है। पद, पोस्ट, पक्ष, विपक्ष इंपोर्टेंट नहीं है, पब्लिक इश्यू इंपोर्टेंट है। पब्लिक के अंदर हमारी विश्वसनीयता बनी रहे, यह इंपोर्टेंट है।
भास्कर : गहलोत कह रहे हैं कि 1998 में 156 सीट लेकर आया, लेकिन कभी घमंड नहीं किया। गहलोत-पायलट की जुबानी जंग कहां खत्म होगी?
पायलट : जब कांग्रेस विपक्ष में होती है तो जो भी अध्यक्ष होता है, उसके कंधों पर सब दारोमदार रहता है। चाहे वह गहलोतजी अध्यक्ष रहे, सीपी जोशी रहे या मेरा कार्यकाल रहा। जब सरकार होती है तो मुख्यमंत्री लीड करता है। जब 2018 में वसुंधरा जी की सरकार गई तो दोष उस वक्त के प्रदेशाध्यक्ष अशोक परनामी को थोड़ी न मिला, वह दोष वसुंधराजी को मिला। सरकार को लीड करने वाला व्यक्ति होता है तो उसे हार-जीत की जिम्मेदारी लेनी चाहिए।
सरकार को लीड करने वाले सीएम को जीत के साथ हार की जिम्मेदारी भी लेनी चाहिए। हम क्यों 100 से 20 पर आ जाते हैं। वह भी जिम्मेदारी लेनी पड़ेगी। दोबारा सरकार लानी है तो इन सब बातों को भी ध्यान में रखना पड़ेगा।
भास्कर : आपकी यात्रा के बाद सीएम ने वसुंधरा राजे-कैलाश मेघवाल के सरकार बचाने में सहयोग करने वाली बात पर कहा कि किसी विधायक ने आकर उन्हें बोला था। क्या कहेंगे?
पायलट : जो गंभीर राजनीति करते हैं, वे हल्के आरोप नहीं लगाते। मेरे पास सैकड़ों लोग आते हैं, जो विरोधियों के बारे में बहुत सारी बातें कहते हैं। उनकी बातों को मैं मंच पर दोहरा दूं तो यह गंभीर राजनीति का परिचय नहीं है। बाद में कह देना कि सुनी सुनाई बात थी, यह सही नहीं है।
दूसरी बात यह है कि मैंने किसी पर आरोप लगाया ही नहीं है। मैंने कभी किसी के खिलाफ कुछ कहा नहीं। मैं तो सिर्फ सैद्धांतिक रूप से करप्शन और नौजवानों के मुद्दों को लेकर बात रख रहा हूं। मेरे मुद्दों पर पार्टी क्या करेगी? उन पर सरकार को कार्रवाई करनी है।
सारी बातें उनके संज्ञान में हैं। कांग्रेस पार्टी ने करप्शन के खिलाफ आवाज उठाई, नौजवानों के प्रति पार्टी और राहुल गांधी जो कहते हैं, वह करना चाहिए। जब हम कुछ महीने बाद चुनाव में जाएंगे तो कम से कम जनता को यह तो कह सकेंगे, जो वादे किए थे, हमने पूरे किए और यह कार्रवाई की है।
भास्कर : आपके उठाए गए मुद्दों पर अब मुख्यमंत्री खेमा सवाल उठा रहा है। बीजेपी राज के करप्शन के मुद्दे पर कहा जा रहा है कि कार्रवाई पूरी कर दी। आगे क्या होगा?
पायलट : हम लोगों ने कहा था कि सरकार में आएंगे तो बीजेपी राज के करप्शन और बड़े घोटालों की जांच करवाएंगे। सीबीआई की जांच, सीएजी की जांच,खान घोटाले की जांच, कालीन चोरी व उसकी जांच, ललित मोदी की घोटाले की जांच, भू-माफिया शराब माफिया कोई अंत नहीं है। हमने पूरा विवरण दिया है। हमने कार्रवाई का वादा किया था। अब यह बहाना ले लेना कि कोर्ट में चला गया तो इसलिए जांच नहीं कर पा रहे हैं, यह बात पब्लिक के गले नहीं उतर रही है।
टेक्निकल पॉइंट बनाकर रख देने से मामले का हल नहीं होता। बीजेपी राज के करप्शन पर छोटी-मोटी जांच के नाम पर उसको डिसमिस नहीं कर सकते। केंद्रीय मंत्री गजेंद्र सिंह गलत हैं तो कार्रवाई होनी चाहिए, यह अच्छी बात है। हम जब सत्ता में आए थे तो हमने यह नहीं कहा था कि हम गजेंद्र सिंह के खिलाफ कार्रवाई करके सत्ता में आएंगे। गजेंद्र सिंह पर कार्रवाई करें तो उसका स्वागत है। उन्होंने गलत किया तो स्कैंडल को उजागर करना चाहिए।
हमें वसुंधरा राज के करप्शन पर कार्रवाई के वादे पर वोट मिला था। जांच में कुछ नहीं पाया जाता है तो हम कह देंगे हम गलत थे।
भास्कर :  चुनावी साल में चेहरे के बदलाव पर आपकी डिमांड का क्या स्टेटस है? क्या बदलाव होगा?
पायलट : यह मेरा इश्यू नहीं है। पार्टी को तय करना है, किसको क्या जिम्मेदारी देनी है। जब-जब भाजपा को करारी चुनौती देनी होती है, जब भी पार्टी मुझे जिम्मेदारी देती है, वह निभाता हूं। यूपी, बिहार, बंगाल, केरल तमिलनाडु, कश्मीर, गुजरात जहां पार्टी बोलती है, वहां जाकर सबसे मुखर होकर बीजेपी को चुनौती देकर हराने का काम किसी ने किया है तो मुझे बड़ा फक्र होता है।
विनम्रता से कहना चाहता हूं- यह काम मैंने किया है। 25 साल से मैं राजनीति कर रहा हूं। राजस्थान में भी जब-जब भाजपा को पराजित करने का मौका आता है तो सबसे आगे मैं खड़ा रहता हूं।
भास्कर : आप बात तो सरकार रिपीट करने की कर रहे हैं, लेकिन उसी सरकार को कठघरे में खड़ा कर दिया है। सरकार रिपीट कैसे होगी?
पायलट : मैंने पार्टी को जो बातें कही हैं वह मेरे और पार्टी के बीच का मामला है। मैंने मेरी तरफ से एआईसीसी को जो सुझाव दिए हैं। उन पर कुछ कार्रवाई हुई है, कुछ कार्रवाई करनी बाकी है। लेकिन यह जो नौजवानों में उदासीनता हो रही है, उसको भी हमें खत्म करना पड़ेगा।
जो सिस्टम करप्ट हुआ है चाहे वह निजी संस्थान हों, कोचिंग इंस्टीट्यूट हो, सरकार के मुलाजिम हों या कुछ नेताओं और पेपर प्रिंटिंग प्रेस का पूरा गिरोह बना हुआ है। पेपर लीक इसी वजह से हो रहे हैं। पूरा गिरोह बन गया है। इस व्यवस्था को बदलना पड़ेगा।
आरपीएससी के पूरे सिस्टम में आमूलचूल बदलाव करना पड़ेगा। यही चलता रहा तो चेहरे बदलते रहेंगे लेकिन व्यवस्था नहीं बदलेगी। अगर व्यवस्थाओं में नौजवानों का विश्वास भी खत्म हो जाएगा तो हमारे देश-प्रदेश के लिए चिंता का विषय होगा।
भास्कर : पांच दिन की यात्रा के बाद सचिन पायलट को सियासी रूप से क्या हासिल हुआ? 
पायलट : यात्रा कुछ हासिल करने के लिए नहीं थी। जन संघर्ष यात्रा थी। मुझे लगा पब्लिक के मुद्दे हैं, उनको अंकित करना जरूरी है। जो समर्थन मिला है वह मुझे नहीं, मुद्दों को मिला है। करप्शन एक मुद्दा है। इसको सब स्वीकार करते हैं। करप्शन के मुद्दे पर कांग्रेस पार्टी कर्नाटक में जीती है। भाजपा की सरकार राजस्थान में थी तो करप्शन हमारा मुख्य मुद्दा था। करप्शन के खिलाफ हमें जनादेश मिला। सरकार बनाने में कामयाब रहे।
अब मैंने कहा कि- हमने जो आरोप लगाए थे, वे आरोप सिद्ध नहीं कर पाएंगे तो जनता हमारा विश्वास नहीं करेगी। जांच तो होनी ही चाहिए। बीजेपी राज के करप्शन पर अगर कुछ नहीं निकले तो हमें कोई दिक्कत नहीं है, कह देंगे हमने गलत बोला था। जांच नहीं करेंगे तो लोगों के जेहन में आशंका बढ़ सकती है। उसको दूर करने के लिए जब तक प्रभावी जांच नहीं करेंगे, तब तक इस तरह की अफवाहों का बाजार गर्म रहेगा।
ये भी पढ़ें...
पायलट ने दिए अनसुलझे सवालों के जवाब:कहा- सोनिया गांधी की खुलेआम बेइज्जती की गई, वसुंधरा धारीवाल को अरेस्ट कराने वाली थीं, मैंने बचाया
‘पार्टी अनुशासन की बात उनको नहीं करनी चाहिए जो 25 सितंबर की घटना में शामिल थे। विधायकों से इस्तीफे दिलवाकर अपनी ही सरकार को गिराने के कगार पर कौन लेकर गया? किसके दबाव में काम हुआ?’ ‘मैं व्यक्तिगत तौर पर सबका सम्मान करता हूं, लेकिन कोई महिला है, पुरुष है, हिंदू है, मुसलमान है, इसकी आड़ में दुबक के जिम्मेदारी से नहीं बच सकते।’ (पूरी खबर पढ़ें)
पहली बार आक्रामक हुए पायलट के 7 मैसेज:उठाई 3 नामुमकिन मांगें; इरादे साफ- लड़ेंगे, लेकिन कांग्रेस नहीं छोड़ेंगे, निकाला तो उसका भी प्लान
सचिन पायलट खेमे की जनसंघर्ष यात्रा का भले ही जयपुर में समापन हो गया हो, लेकिन इसके साथ ही गहलोत के खिलाफ आर-पार की जंग की शुरुआत भी हो गई है। (पूरी खबर पढ़ें)